陪餘杭張無垢先生飲
作者：洪邁
朝代：宋

paragraphs: 先生結屋在人境，門巷蕭蕭作冰冷。
紛紛入眼不入意，坐客千言不相領。
叩關聞我倒屣迎，重解舊榻塵埃生。
向來妙處久不吐，一挽天漢崑崙傾。
共說別來經世事，我言所向皆兒戲。
胸中磈礧不用澆，便有清愁說無地。
士林師範六一翁，先生合在伯仲中。
願言終賜指歸處，爲君敬作曾南豐。